Nu ved danskerne, hvornår de skal til stemmeurnerne og sammensætte det nye Folketing.

Statsminister Lars Løkke Rasmussen (V) har netop meddelt fra Folketingets talerstol, at folketingsvalget afholdes 5. juni.

- Jeg beder danskerne om genvalg til folketingsvalget, som afholdes grundlovsdag 5. juni, sagde statsministeren fra Folketingets talerstol.

Lars Løkke Rasmussen havde ekstraordinært bedt om at få ordet under mødet i salen.

Den positive udvikling vil nogen rulle tilbage. Det må jeg advare imod. Lars Løkke Rasmussen

Først talte han i små 10 minutter, hvor han redegjorde for, hvor Danmark står i dag, og hvor han talte om de seneste fire år under hans ledelse.

- Siden valget er der skabt 10.000 nye arbejdspladser. Aldrig før i historien har så mange været i arbejde.

- Det skaber en sund økonomi, det er helt afgørende. Pengene skal jo tjenes, før de kan bruges. Den sunde økonomi betyder, at vi kan bruge flere penge på fællesskabet, sagde han på Folketingets talerstol.

Fire uger lang valgkamp

Med beslutningen om at udskrive valg kommer der altså ikke et dobbeltvalg 26. maj, som mange havde forventet.

I stedet får vi en fire uger lang valgkamp, hvilket er væsentligt længere end sædvanen.